
ΔΕΛΤΙΟ ΤΥΠΟY
Εκδήλωση πυρκαγιάς σε Ι/Φ στους Ωρεούς - Εντοπισμός και διάσωση 44 αλλοδαπών και σύλληψη του διακινητή τους στους Καλούς Λιμένες - Εντοπισμός και διάσωση 38 αλλοδαπών και σύλληψη του διακινητή τους στους Καλούς Λιμένες - Διακομιδές ασθενών

 Τις μεσημβρινές ώρες χθες, ενημερώθηκαν οι Λιμενικές Αρχές Σκιάθου, Σκοπέλου και Ωρεών από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για περιστατικό εκδήλωσης πυρκαγιάς σε ιστιοφόρο (Ι/Φ) σκάφος στη θαλάσσια περιοχή «ΕΛΛΗΝΙΚΩΝ» βόρεια της Εύβοιας. Αμέσως, τέθηκε σε εφαρμογή το τοπικό σχέδιο έκτακτης ανάγκης και στην περιοχή μετέβησαν δύο (02) περιπολικά σκάφη Λ.Σ. - ΕΛ.ΑΚΤ. (ΠΛΣ), ένα αλιευτικό σκάφος (Α/Κ), ένα σκάφος επαγγελματικό-αναψυχής  (Ε/Π-Α/Ψ) και ένα ιδιωτικό σκάφος (Ι/Δ), όπου εντόπισαν ένα Ι/Φ σημαίας Γαλλίας, στο οποίο είχε εκδηλωθεί πυρκαγιά στο χώρο του μηχανοστασίου. Επί του σκάφους επέβαιναν δύο αλλοδαποί (υπήκοοι Γαλλίας) 63 και 24 ετών, οι οποίοι όταν αντιλήφθηκαν την ύπαρξη πυρκαγιάς, εγκατέλειψαν το Ι/Φ και επιβιβάστηκαν σε πνευστή σωσίβια λέμβο. Με τη συνδρομή του Ι/Δ σκάφους, οι αλλοδαποί αποβιβάστηκαν με ασφάλεια στην παραλία «ΑΓΙΟΥ ΝΙΚΟΛΑΟΥ» Ελληνικών Εύβοιας, καλά στην υγεία τους, χωρίς να επιθυμούν ιατρική περίθαλψη, ενώ το Ι/Φ σκάφος καταστράφηκε ολοσχερώς, 
Από το Α' Λιμενικό Τμήμα Ωρεών του Κεντρικού Λιμεναρχείου Χαλκίδας που διενεργεί την προανάκριση, συνελήφθη ο 63χρονος κυβερνήτης του Ι/Φ για παράβαση των άρθρων 264 («Εμπρησμός»), 277 («Πρόκληση ναυαγίου»), 306 («Έκθεση») και 378 («Φθορά ξένης ιδιοκτησίας»), ενώ από το περιστατικό δεν παρατηρήθηκε θαλάσσια ρύπανση, ούτε υπήρξε κίνδυνος ασφάλειας ναυσιπλοΐας. 
*****

Τις πρωινές ώρες την 03.09.2026, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 25 ν.μ. νοτιοανατολικά των Καλών Λιμένων. Άμεσα στην περιοχή κατέπλευσε Περιπολικό σκάφος της δύναμης Frontex το οποίο εντόπισε 45 αλλοδαπούς (38 άνδρες, 1 γυναίκα και 6 ανηλίκους), τους περισυνέλεξε και στη συνέχεια τους μετέφερε, με τη συνδρομή της λάντζας «ΕΛΕΝΗ» Ν.Π.2097, στο λιμάνι των Καλών Λιμένων. Ακολούθως, οδηγήθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α.) του Κεντρικού Λιμεναρχείου Ηρακλείου και στελεχών του Αστυνομικού Τμήματος Φαιστού. Κατά τη διενεργούμενη προανάκριση από το Κεντρικό Λιμεναρχείο Ηρακλείου, αναγνωρίστηκε ένας 17χρονος αλλοδαπός (υπήκοος Νοτίου Σουδάν) εκ των ανωτέρω, ως ο διακινητής των υπολοίπων και συνελήφθη για παράβαση του άρθρου 83 του Ν. 3386/2005 («Παράνομη είσοδος στη χώρα»), του άρθρου 25 του Ν. 5038/2023 («Διευκόλυνση») και του άρθρου 306 του Π.Κ. («Έκθεση»). Σύμφωνα με τους αλλοδαπούς, εκκίνησαν τις βραδινές ώρες την 29.09.2026 από την περιοχή Τομπρούκ της Λιβύης, καταβάλλοντας τα χρηματικά ποσά μεταξύ 14.000 και 15.000 δηναρίων Λιβύης, έκαστος, για την μεταφορά τους στην Ελλάδα.
*****

Τις απογευματινές ώρες την 03.09.2026, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 62 ν.μ. νότια των Καλών Λιμένων. Άμεσα την περιοχή κατέπλευσε Περιπολικό σκάφος της δύναμης Frontex το οποίο εντόπισε 39 αλλοδαπούς (37 άνδρες και 2 ανηλίκους), τους περισυνέλεξε και στη συνέχεια τους μετέφερε, με τη συνδρομή της λάντζας «ΕΛΕΝΗ» Ν.Π.2097, στο λιμάνι των Καλών Λιμένων. Ακολούθως, οδηγήθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών (Κ.Ε.Α.) του Κεντρικού Λιμεναρχείου Ηρακλείου και στελεχών του Αστυνομικού Τμήματος Φαιστού. Κατά τη διενεργούμενη προανάκριση από το Κεντρικό Λιμεναρχείο Ηρακλείου, αναγνωρίστηκε ένας 13χρονος αλλοδαπός (υπήκοος Νοτίου Σουδάν) εκ των ανωτέρω, ως ο διακινητής των υπολοίπων και συνελήφθη για παράβαση του άρθρου 83 του Ν. 3386/2005 («Παράνομη είσοδος στη χώρα»), του άρθρου 25 του Ν. 5038/2023 («Διευκόλυνση») και του άρθρου 306 του Π.Κ. («Έκθεση»). Σύμφωνα με τους αλλοδαπούς, εκκίνησαν τα μεσάνυχτα την 01.10.2026 από την περιοχή Τομπρούκ της Λιβύης, καταβάλλοντας τα χρηματικά ποσά μεταξύ 10.000 και 15.000 δηναρίων Λιβύης, έκαστος, για την μεταφορά τους στην Ελλάδα.
*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-31χρονου, από το λιμάνι της Σκιάθου στο λιμάνι του Βόλου, με το Ε/Π-Τ/Ρ «ΑΘΩΣ» Ν. Σ. 323 και
-80χρονου, από το λιμάνι της Χάλκης στο λιμάνι Καμείρου της Ρόδου με Περιπολικό σκάφος Λ.Σ.-ΕΛ.ΑΚΤ.

